બોરીવલીથી છેક દાદર સુધીનો એરિયા લઈએ તો આ બધાં સબબ્ર્સમાં સાંતાક્રુઝ બેસ્ટ શૉપિંગ એરિયા છે એવું હું મારા જાતઅનુભવે કહીં શકું. ખાસ કરીને આપણા ગુજરાતીઓને આ વાત લાગુ પડે છે. મુંબઈના મોટા ભાગના અને ગુજરાતના કેટલાય જાણીતા જ્વેલર્સના શોરૂમ સાંતાક્રુઝ સ્ટેશનની સામે આવેલા છે. આ જ જ્વેલર્સની બ્રાન્ચ નેપિયન સી રોડ કે કાર્ટર રોડ પર પણ હોય છે, પરંતુ ત્યાંની બ્રાન્ચ કરતાં અહીંની બ્રાન્ચમાં મજૂરી ઓછી હોય છે. કપડાંના પણ બેસ્ટ શોરૂમ સાંતાક્રુઝમાં છે અને એ પણ બીજે મળે એના કરતાં રીઝનેબલ. સ્ટેશનની બહાર બેસીને ઑર્નામેન્ટસ અને બીજી જ્વેલરી કે ફૅશનેબલ કપડાં વેચતા લોકોના ભાવ પણ બીજી જગ્યાઓ કરતાં સસ્તા હોય છે. એવું નહીં કે ખાલી સસ્તું જ મળે. સાંતાક્રુઝમાં મળતી આ ચીજવસ્તુઓની ક્વૉલિટી પણ બેસ્ટ હોય છે. મને શૉપિંગનો ખૂબ શોખ છે એટલે આ બધો મારો સેલ્ફ-એક્સપિરિયન્સ છે. અહીંની શાકમાર્કેટ બેસ્ટ છે. સીઝનલ ફ્રૂટ્સ તમને સૌથી પહેલાં સાંતાક્રુઝમાં જોવા મળે. કેટલીયે વખત એવું બને છે કે સાંતાક્રુઝમાં મળતાં ફ્રૂટ્સ પંદર ને વીસ દિવસ પછી છેક બોરીવલી અને કાંદિવલીમાં જોવા મળે છે. હું મારું કોઈ શૉપિંગ મોટા મૉલમાંથી નથી કરતી. મારું બધું શૉપિંગ, ઘરનો સામાન અને બીજી બધી વસ્તુઓ હું સ્ટેશનની પાસેની માર્કેટમાંથી જ ખરીદું છું. મને એમાં કોઈ છોછ નથી લાગતી. મૉલ કરતાં વધુ સારી ક્વૉલિટી સસ્તા ભાવે અહીંથી મળતી હોય તો હું શું કામ છેતરાવવા જાઉં?